WP เผยกำไรปี 63 หดตัว 42% มาที่ 170 ลบ. หลังรายได้ลดลง
WP เผยกำไรปี 63 หดตัว 42% มาที่ 170 ลบ. จากปีก่อนมีกำไร 290 ลบ. หลังรายได้ลดลง
24 ก.พ. 2564

บริษัท ดับบลิวพี เอ็นเนอร์ยี่ จำกัด (มหาชน) หรือ WP รายงานผลการดำเนินงานสิ้นสุดวันที่ 31 ธันวาคม 2563 ดังนี้

โดยผลการดำเนินงานงวดปี 2563 มีกำไรลดลง เนื่องจากกลุ่มบริษัทมีรายได้จากการขายและให้บริการอยู่ที่ 11,877.81 ล้านบาท ลดลง 2,276.58 ล้านบาท หรือคิดเป็นร้อยละ 16.08 เมื่อเทียบกับปี 2562 ซึ่งมีรายได้จากการขายและให้บริการอยู่ที่ 14,154.39 ล้านบาท สาเหตุหลักเป็นผลมาจากจากการที่ภาครัฐได้ประกาศปรับลดราคา LPG ลงเมื่อวันที่ 24 มีนาคม 2563 จาก 17.1795 บาท/กิโลกรัม เหลือ 14.3758 บาท/กิโลกรัม หรือลดลง 2.8037 บาท/กิโลกรัม
ประกอบกับจากสถานการณ์ COVID 19 ในปี 2563 ส่งผลให้ปริมาณการขายรวมของก๊าซปิโตรเลียมเหลวลดลงจากจำนวน 763,165 ตัน เป็น 724,825 ตัน
โดยปริมาณการขายที่ลดลงมาจากกลุ่มลูกค้าสถานีบริการก๊าซ และภาคครัวเรือน โดยเฉพาะในจังหวัดท่องเที่ยว อย่างไรก็ตามด้วยยุทธศาสตร์ของกลุ่มบริษัทในการลงทุนขยายจุดกระจายสินค้าทั่วประเทศอย่างต่อเนื่องมาตั้งแต่ปลายปี 2562 ทำให้ยอดขายของกลุ่มบริษัททั้งปีหดตัวลงไม่มาก และสามารถฟื้นตัวกลับมาใกล้เคียงกับระดับปกติตั้งแต่ไตรมาสที่ 3 โดยในปี2563 ส่วนแบ่งการตลาดโดยรวมของกลุ่มบริษัทอยู่ที่อันดับ 2 หรือคิดเป็น market share 18%